DIE VLEUELS VAN GEBED (14) - www.bybelkennis.co.za
by Mitch Kalp · Published 12/04/2011 · Updated 28/09/2014
Ons grootste probleem is inderdaad ons verwagtings wat nie altyd met ons ervarings strook nie. Nou die dag hoor ek van 'n jong meisie wat uit slegte huislike omstandighede kom. Sy het blykbaar lank en innig gebid dat die probleme in die huis moet verander, maar dit is nog maar alles dieselfde. 'Gebed nie dus nie gewerk nie, nou rook sy maar', sê sy. Rook help darem 'n bietjie, want dit verlig die spanning. So 'n gebedservaring maak dit sekrelik baie moeilik om maar weer en weer te bid as jy voel dat dit nie gaan werk nie. En gedeeltes soos Joh 14:14: 'As julle iets in My naam vra, sal ek dit doen', maak hierdie ervarings ook nie makliker verstaanbaar nie. So onwikkel gebed maklik in 'n onverstaanbare vraagteken.
Die meeste misverstande rondom gebed ontstaan egter omdat ons nie altyd reg dink oor hoe ons in gebed moet vra en wat ons moet verwag nie. Ons dink òf God is 'n outomatiese teller òf 'n belastinggaarder of wat ook al. Daarom is dit belangrik om mooi na te dink oor wat ons presies sê as ons sê dat God ons gebede verhoor.
God se wil vang jou gebede op
God het duidelik ook 'n sê in wat ons bid. Hy is nie ons kelner of bediende wat maar net opdragte uitvoer nie. Inteendeel, Hy is ons Vader en God. Hy gee ons nie sommer enigiets nie, maar wat volgens sy wil goed is.
Wat beteken dit? 'n Kind wat probleme met sy maag het en lekkers vra gaan waarskynlik net sieker word. Sy ma sal vir hom liewer medisyne gee. Die ma is bekommerd oor die welsyn van haar kind. Sy sal nie iets doen wat die kind kan benadeel nie. Ook die teenoorgestelde is waar: 'Watter mens sal vir sy seun 'n klip gee as hy brood vra of 'n slang as hy vis vra?' (Mat 7:9-10). God sal jou nie doelbewus probeer benadeel nie. As jy van Hom iets vra en Hy gee jou 'n ander antwoord as wat jy verwag het, probeer Hy jou nie 'spite' nie. God weet wat vir jou goed is en so sal Hy op jou gebede reageer. Sy wil is die net waarin ons gebede opgevang en geweeg word.
Tog sal dit ons help om net weer na te dink oor wat gebed presies is en wat daar gebeur as jy God sekere dinge vra.
In die Bybel word ons kinders van God genoem. Ons is dus deel van die familie van God. God word nie verniet 'ons Vader' genoem nie (Mat 6:9). Ons rol in die familie van God is dus dieselfde as dié van 'n kind in 'n antieke familie in Jesus se tyd. Die families het anders gewerk as wat ons families vandag werk.
Destyds was die mense groepsmense. Jou familie (groep) se belange was vir jou belangriker as jou eie belange. Alles wat jy gedoen het was daarop gemik om jou groep te bevoordeel. Die Vader was weer die hoof en die verteenwoordiger van die gesin. As jy dus wou weet wat van jou verwag word, het jy maar net dopgehou wat jou pa gedoen het. Jy het dan soos Hy opgetree. Korrekte optrede is dus deur die Vader en die groep se behoeftes bepaal. Wat jy wou hê en ook gevra het, sou dan tot voordeel van die groep moes wees. (Dit stem baie ooreen met die tradisionele Afrikagesin. As jy byvoorbeeld 'n Zulu is, tree jy soos 'n Zulu op, trek so aan, verdedig die Zulu's en so aan. Wie jy is word dus bepaal deur jou groep waaraan jy behoort).
Soos 'n lid van 'n rugbyspan, is jy lid van die familie van God. In die oë van God speel jy die spel van die lewe saam met Hom en jou mede-gelowiges. Jy staan nie alleen nie! Jy het 'n rol om te speel en dit kan jy nie los van die res van die 'span' speel nie. Dáár waar God jou wil hê in die lewe, hoe Hy wil hê jy moet speel, daar lê die sin van jou lewe, sê die Bybel. Ons speel in God se span in die wêreld. Daarom moet ons God se belange verteenwoordig. God se belange en ons belange is dus vervleg.